Поштовани представници Министарства културе и информисања, госпођо Ванушић, Ваше екселенције, представници општине Стари град, господине Калаба, цењени чланови УО и НО, даме и господо, драге колеге и пријатељи,

Имам велико задовољство да Вас поздравим за Дан Етнографског музеја у Београду и да вам пожелим добродошлицу.

Као и сваке године, 20. септембра, у знак сећања на прву изложбу која је отворена 1904. године, доделићемо награду за животно дело која носи назив по др Боривоју Дробњаковићу, који је био директор Етнографског музеја од 1927. до 1950, а затим редовни професор етнологије на Филозофском факултету.

За Дан музеја такође сваке године, отварамо нашу изложбу, а данас ће то бити „Лепа кућа“ кустоса, музејског саветник др Милоша Матића.

Међутим, волела бих прво да вам кажем укратко шта смо постигли од прошлог Дана музеја.

1. Претходних годину дана обележила су бројна гостовања изложби у иностранству, у сарадњи са амбасадама Републике Србије, на којима смо представили културно наслеђе Србије поверено Етнографско музеју на чување.

* Изложба пиротских ћилима „Два лица“ гостовала је у Љубљани и у Мароку, у Националном музеју тепиха и ткања Дар си Саид, у Маракешу;
* Изложба „Задивљујуће ношње“ („Dress to impress“) гостовала је у Бакуу у Националном музеју тепиха Азербејџана;
* Музички инструменти „Где сви ћуте оне говоре“, у Љубљани.

Излагали смо и:

* у Будви - изложба „Сељак у карикатури листа Јеж“;
* у Музеју Херцеговине, у Требињу учествовали смо на уметничкој изложби ћилима сликарке Милице Живадиновић.

У Србији смо се представили изложбама:

* „Писмо и традиција“, у Народном музеју Зрењанин;
* „Нематеријално културно наслеђе Србије“ у Тршићу, у Народном музеју Зајечар и у Народном музеју Параћин;
* „С обрамицом низ пут“, Народни музеј Краљево, Музеј Јадра, Народни музеј Ваљево;
* „Народни инструменти рудничко-таковског краја“, у Галерији дома културе „Војислав Илић“ на Руднику.
* Етнографски музеј у Београду излагао је на Првом међународном сајму вина, у оквиру регионалне иницијативе Отворени Балкан, где је представио део српског културног наслеђа у вези са винарством и виноградарством.

2. У нашем простору, приказане су две нове изложбе из фонда Етнографског музеја:

* „Етнографске мапе – од материјалног ка дигиталном“;
* „Вилерови гоблени – слике иглом исликане“.

Из музеја у Србији код нас су гостовале две изложбе, обе су добитници награде Михаило Валтровић коју додељује Музејско друштво Србије:

* „Када је занат био златан“, Народни музеј Аранђеловац;
* „Ја носим вас, ви носите мене“, Музеј Војводине.
* У свом простору угостили смо изложбу поводом међународног дана избеглица „Шта су понели са собом“, у организацији UNHCR-а.

3. Међународна изложба филигранског накита „Мамка“ нам је дошла из Македоније.

4. Истакла бих да је Етнографском музеју додељена значајна улога у систему очувања живог наслеђа у Србији, јер су Центру за нематеријално културно наслеђе при Етнографском музеју у Београду, Законом о музејској делатности и Законом о културном наслеђу, поверени послови централне установе за очување нематеријалног културног наслеђа.

5. Настављена су теренска истраживања кустоса Етнографског музеја.

6. Одржан је 30. међународни фестивал етнолошког филма, под слоганом „Трагови искона“.

7. У складу са друштвено одговорним понашањем, препознавши значај заштите животне средине у коришћењу обновљивих извора енергије, Етнографски музеј је на кров зграде поставио фотонапонску електрану - соларне плоче, и тиме постао први музеј који производи електричну енергију, штеди новац и истовремено брине о животној средини.

8. Санацији уличне фасаде, која је ове године у потпуности завршена, приступило се да би се спречило угрожавање културних добара која се чувају у Музеју. Уједно, тиме је дат допринос широј заједници обновом овог споменика културе и бисера art deco стила.

9. И оно што нам је најважније, број посетилаца је повећан за једну трећину.

10. За крај бих истакла да смо увели и новину у раду с децом. Наиме, радионица под називом „Једнакост“ има за циљ да деца без инвалидитета, путем личног искуства доживе потешкоће кретања деце са инвалидитетом. На овај начин, кроз игру улога, у прилици су да осете да живот са инвалидитетом није лак, да захтева ангажовање, помоћ и разумевање околине. Етнографски музеј тако промовише једнакост, толеранцију и шири улогу музеја ван уобичајених оквира.

Хвала свим колегама који су допринели да остваримо ове резултате.